ทองคำกับตลาดกระทิง
ปูกะตอย : สวัสดีจ้า
22 มิ.ย. 2555

ปูกะตอย : สวัสดีจ้า
โนฮาว : สวัสดีครับ
ปูกะตอย : นี่ พอดีคุณแม่ฝากมาถามว่าถ้าคิดจะซื้อทองคำตอนนี้ยังทันมั้ย
โนฮาว : ก็ทันอยู่นะ แต่ช่วงนี้ราคาทองคำยังเป็นขาขึ้น และผันผวนบ้าง ทำไมคิดจะซื้อ
ปูกะตอย : ไม่รู้สิ สงสัยเงินเหลือมั้ง ล้อเล่นจ้า คือพอดีว่าคุณแม่เห็นราคาปรับลงมานิดหน่อย เลยอยากจะซื้อเพิ่ม แต่เมื่อวานก็บอกคุณแม่ไปแล้วว่ารอให้ตลาดนิ่งๆ กว่านี้จะดีมั้ย แต่คุณแม่บอกว่าซื้อตอนนี้ก็น่าจะได้ราคาที่ดี เธอว่างัย
โนฮาว : เอางี้นะ ถ้าคุณแม่ตัดสินใจจะซื้อทองคำท่ามกลางราคาทองคำยังเป็นกระทิง ฝากไปบอกคุณแม่ว่าให้จับตาเรื่องความผันผวนหรือความเสี่ยงด้านตลาด ซึ่งพฤติกรรมการเคลื่อนไหวของราคาทุกสินทรัพย์มักเป็นลักษณะขึ้นช้าแต่ลงเร็ว และด้วยความที่ทองคำเป็นสินทรัพย์ที่ไม่สามารถประเมินมูลค่าที่เหมาะสมได้อย่างแน่ชัด เพราะไม่มีกระแสเงินสดรับจ่ายอย่างเป็นรูปธรรม และไม่สัมพันธ์กับปัจจัยใดปัจจัยหนึ่งอย่างชัดเจน จึงทำให้เวลาที่ราคาเคลื่อนไหวอยู่ในแนวโน้มขาขึ้น คนส่วนใหญ่เลยกล้าที่จะแย่งกันซื้อแพงเพื่อคาดหวังไปขายแพงกว่า
ปูกะตอย : มีแล้วงัย
โนฮาว : เลยทำให้ราคาปรับตัวขึ้นต่อเนื่องอย่างไร้เหตุผลแบบไม่มีทีท่าว่าจะลง แต่เมื่อราคาขึ้นไปอยู่ในระดับที่ทำให้ทุกคนมีกำไร ความอ่อนไหวในแง่การปรับตัวลงของราคาจะเปิดกว้างมากขึ้น ซึ่งถ้าหากมีปัจจัยลบมาสะกิดเพียงนิดเดียว นักลงทุนจะแย่งกันขายเพื่อล็อกกำไรทันที และยิ่งภาวะปัจจุบันที่ระบบการซื้อขายในตลาดโลกมีความทันสมัยอย่างมาก นักลงทุนสามารถตั้งคำสั่งขายเพื่อทำกำไรหรือตัดขาดทุนได้โดยอัตโนมัติเมื่อราคาเข้าเงื่อนไข
ปูกะตอย : มีอีกมั้ย
โนฮาว : แต่ถ้าในแง่ของจิตวิทยาการลงทุนแล้ว ด้านฝั่งขายเป็นเรื่องที่ทำได้ง่ายกว่าฝั่งซื้อ เพราะทำแล้วเกิดกระแสเงินรับ แต่ฝั่งซื้อทำแล้วเกิดกระแสเงินสดจ่าย การปรับตัวลงของราคาในรอบของการพักตัวชุดใหญ่จึงมักเร็วและแรงอยู่เสมอ
ปูกะตอย : แล้วจะรู้ได้ยังงัยว่าราคาทองคำขึ้นไปสุดๆ แล้ว
โนฮาว : ให้ดูราคาอยู่สูงกว่าเส้นค่าเฉลี่ย 10 วันมากเกิน 5% หรือนักลงทุนส่วนใหญ่มีกำไรเฉลี่ยอยู่ประมาณ 5% มักจะมีการขายทำกำไรออกมาจนกดดันหาราคาปรับตัวลงเข้าหาแนวเส้นค่าเฉลี่ยนั้นในที่สุด หรือดูว่าราคาปรับขึ้นอย่างไร้เหตุผล หรือเลือกที่จะปรับตัวเพิ่มขึ้นโดยไม่สนข่าวที่เกี่ยวข้องว่าส่งผลลบหรือบวกมากกว่ากัน เช่น ราคาทองคำปรับตัวเพิ่มขึ้นพร้อมตลาดหุ้นสำคัญของโลกหลายวันติดต่อกัน หรือดูว่าราคาขึ้นแต่กองทุน SPDR Gold Trust ขายหรือไม่ซื้อเพิ่ม และปริมาณการซื้อขาย + Open Interest ของ Gold Futures ที่ COMEX กลับถดถอยลง สะท้อนจิตวิทยาการลงทุนที่เป็นลบในแง่ที่ว่านักลงทุนส่วนใหญ่เริ่มไม่เห็นด้วยกับการปรับตัวเพิ่มขึ้นต่อ
ปูกะตอย : โอเคเลย เดี๋ยวจะเอาข้อมูลนี้ไปบอกคุณแม่ ส่วนจะซื้อหรือไม่ก็เป็นเรื่องของคุณแม่แล้วล่ะ งั้นขอตัวก่อนนะ บ๊าย บาย